മോഷണക്കുറ്റം ആരോപിച്ച് അച്ഛനെയും മകളെയും പരസ്യ വിചാരണ നടത്തിയ പൊലീസുകാരിയെ സ്ഥലം മാറ്റി തിരുവനന്തപുരം: ആറ്റിങ്ങലില് അച്ഛനെയും മകളെയും മോഷണക്കുറ്റം ആരോപിച്ച് പരസ്യ വിചാരണ ചെയ്ത സംഭവത്തില് കുറ്റക്കാരിയെന്ന് കണ്ടെത്തിയ പൊലീസ് ഉദ്യോഗസ്ഥയെ പിങ്ക് പൊലീസ് പട്രോളില്നിന്നു മാറ്റി. കൊല്ലം സിറ്റിയിലാണ് പുതിയ നിയമനം. രജിത എന്ന പൊലീസ് ഉദ്യോഗസ്ഥക്കെതിരെയാണ് നടപടി. ഇവര് 15 ദിവസത്തെ പരിശീലനം പൂര്ത്തിയാക്കണമെന്നും നിര്ദേശമുണ്ട്. സംസ്ഥാന പൊലീസ് മേധാവി അനില്കാന്തിന്റെ നിര്ദേശപ്രകാരം തിരുവനന്തപുരം റേഞ്ച് ഡിഐജി സഞ്ജയ് കുമാര് ഗുരുഡിന് ആണ് ഉത്തരവ് പുറപ്പെടുവിച്ചത്. സംഭവത്തെക്കുറിച്ച് തിരുവനന്തപുരം റൂറല് ജില്ലാ പൊലീസ് മേധാവി അന്വേഷിച്ച് നല്കിയ റിപ്പോര്ട്ടിന്റെ അടിസ്ഥാനത്തിലാണ് നടപടി. കുറ്റം ആരോപിക്കപ്പെട്ട വ്യക്തി തെറ്റ് ചെയ്തില്ലെന്ന് വ്യക്തമായ സാഹചര്യത്തില് പൊലീസ് ഉദ്യോഗസ്ഥ അദ്ദേഹത്തോട് ക്ഷമ ചോദിക്കണമായിരുന്നെന്നും അതു സംഭവിച്ചില്ലെന്നും ഉത്തരവില് വ്യക്തമാക്കിയിട്ടുണ്ട്. വെള്ളിയാഴ്ച ഉച്ചകഴിഞ്ഞ് ആറ്റിങ്ങല് മൂന്നുമുക്ക് ജംക്ഷനിലാണു സംഭവം. ഊരൂപൊയ്ക സായിഗ്രാമത്തിന് സമീപം കോട്ടറ വീട്ടില് വാടകയ്ക്ക് താമസിക്കുന്ന കട്ടിയാട് മലമുകള് കല്ലുവെട്ടാന്കുഴി വീട്ടില് ജയചന്ദ്രനും 38 എട്ടുവയസ്സുകാരിയായ മകള്ക്കുമാണു മോശം അനുഭവം ഉണ്ടായത്. പൊലീസ് വാഹനത്തിന് അടുത്ത് നില്ക്കുകയായിരുന്ന ജയചന്ദ്രനെയും മകളെയും പൊലീസുകാരി തടഞ്ഞു നിര്ത്തി വാഹനത്തില് നിന്നു കവര്ന്ന ഫോണ് എടുക്കാന് ആവശ്യപ്പെടുകയായിരുന്നു. മോഷ്ടിച്ചിട്ടില്ലെന്നു ജയചന്ദ്രന് ആവര്ത്തിച്ച് പറഞ്ഞെങ്കിലും വിശ്വസിക്കാതെ ഒപ്പമുണ്ടായിരുന്ന മകളെയും അധിക്ഷേപിച്ചെന്നാണു പരാതി. ചോദ്യം ചെയ്യലും പൊലീസ് സ്റ്റേഷനിലേക്ക് കൊണ്ടു പോകുമെന്ന ഭീഷണിയും കേട്ട് ഭയന്ന കുട്ടി ഉറക്കെ കരഞ്ഞു. ഇതിനിടെ ഒപ്പമുണ്ടായിരുന്ന പൊലീസുകാരി മോഷണം പോയെന്നു പറയുന്ന ഫോണിലേക്ക് വിളിച്ചപ്പോള് റിങ് ചെയ്ത ഫോണ് കാറിനുള്ളിലെ ബാഗില് നിന്നു തന്നെ കണ്ടെടുക്കുകയായിരുന്നു. The post മോഷണക്കുറ്റം ആരോപിച്ച് അച്ഛനെയും മകളെയും പരസ്യ വിചാരണ നടത്തിയ പൊലീസുകാരിയെ സ്ഥലം മാറ്റി first appeared on MalayalamExpressOnline.